Hego Vietnamgo Askapenerako Nazio Frontea

Hego Vietnamgo Askapenerako Nazio Frontea edo FNL (; frantsesez: FNL Front national pour la libération du Sud Viêt Nam edo FLN Front de libération nationale du Sud Viêt Nam), Hego Vietnamgo fronte komunista armatua izan zen. Hego Vietnamgo erregimenak erakundea Việt Cộng ("komunista vietnamdarrak") terminoarekin izendatzen zuen; estatubatuarrek, aldiz, Charlie hitza erabiltzen zuten FNLri erreferentzia egiteko, Victor Charlie hitzen (VC hizkiak NATOren alfabeto fonetikoan) laburdura gisa.

Nazio askapenerako Viet Minh erakunde komunista bere baitan hartzen zuen fronte horretan, hegoaldean indarrean zegoen erregimenaren aurkako sektoreak antolatu ziren, pisu nabarmenena komunistek izanik. FNLk Ipar Vietnamen babes politiko eta militarra zeukan, eta 1962rako, Hego Vietnamgo landa munduaren zati handi bat kontrolatzen zuen. Egitate horrek, hain zuzen, Estatu Batuen interbentzio erabakian eragin zuzena izan zuen. Vietnamgo Gerran, indar armatu hego vietnamdar eta batez ere estatubatuarren aurka aritu zen Ipar Vietnamekin batera, eta gerrilla gerren estrategiaz baliaturik, AEBren erretiratzea eta, geroago, garaipen militar osoa lortu zituen hegoaldean.

1975ean, mendebaldearen aldeko Hego Vietnameko erregimena deuseztaturik, FNLk 1969an sortutako Hego Vietnamgo Errepublika ezarri zuen behin behinean, 1976an iparraldearekin batu eta Vietnamgo Errepublika Sozialista eratu zuten arte.

 Kanpo estekak 

Kategoria:Talde armatu komunistak
Kategoria:Vietnamgo historia
Kategoria:Vietnamgo independentzia mugimendua
Kategoria:Komunismoa Vietnamen
Kategoria:Gerrillak
Kategoria:Askapen nazionalerako armadak